
Comisia pentru buget,

finanţe şi bănci

Bucureşti,   05.12.2002

Nr. 343

AVIZ

asupra propunerii legislative pentru modificarea Legii privind acordarea tichetelor de masă, nr. 142/1998
Cu adresa nr. 343 din 26.11.2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă pentru modificarea Legii privind acordarea tichetelor de masă, nr. 142/1998. 

In urma examinării, în şedinţa din data de 05.12.2002, Comisia, cu unanimitate de voturi, a hotărât respingerea din următoarele considerente:

Potrivit art. 137 alin. (5) din Constituţia României “nici o cheltuială bugetară nu poate fi aprobată fără stabilirea sursei de finanţare”. În acest sens, art. 10 alin. (2) din Legea nr. nr. 72/1996 privind finanţele publice, cu completările ulterioare, prevede că atunci când, în cursul execuţiei bugetare, se fac propuneri de elaborare a unor acte normative a căror aplicare atrage micşorarea veniturilor sau majorarea cheltuielilor aprobate prin buget, iniţiatorii au obligaţia să prevadă şi mijloacele necesare acoperirii golului de venituri sau sporului de cheltuieli, dispoziţie care lipseşte din textul propunerii legislative.

Legea nr. 142/1998 conferă posibilitatea şi nu obligativitatea acordării de către angajatori salariaţilor a unei alocaţii individuale de hrană. În prezent sistemul funcţionează preponderent în sectorul concurenţial şi nu în sectorul bugetar.

Menţionăm că, măsura de austeritate pentru sectorul bugetar, are în vedere condiţiile economice existente, precum şi cheltuielile necesitate de acordarea acestora, care, aşa cum rezultă din calculele noastre, ar crea o presiune suplimentară apreciabilă asupra deficitului bugetar convenit cu organismele financiare internaţionale.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu

